CELEX: 62020TN0737
Language: sk
Date: 2020-12-16 00:00:00
Title: Vec T-737/20: Žaloba podaná 16. decembra 2020 – Ryanair/Komisia

15.2.2021   
            
            
               SK
            
            
               Úradný vestník Európskej únie
            
            
               C 53/50
            
         
      Žaloba podaná 16. decembra 2020 – Ryanair/Komisia
      (Vec T-737/20)
      (2021/C 53/66)
      Jazyk konania: angličtina
      
         Účastníci konania
      
      
         Žalobkyňa: Ryanair DAC (Swords, Írsko) (v zastúpení: E. Vahida, F. Laprévote, V. Blanc, S. Rating a I. Metaxas-Maranghidis, advokáti)
      
         Žalovaná: Európska komisia
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  zrušil rozhodnutie Európskej komisie (EÚ) z 3. júla 2020 o štátnej pomoci SA.56943 (2020/N) – Lotyšsko – COVID-19: Rekapitalizácia airBaltic (1), a
               
            
                  —
               
               
                  uložil Európskej komisii povinnosť nahradiť trovy konania.
               
            
         Dôvody a hlavné tvrdenia
      
      Na podporu svojej žaloby žalobkyňa uvádza štyri žalobné dôvody.
      
                  1.
               
               
                  Prvý žalobný dôvod je založený na tom, že Európska komisia nesprávne uplatnila článok 107 ods. 3 písm. b) ZFEÚ a svoju správu Dočasný rámec pre opatrenia štátnej pomoci na podporu hospodárstva pri aktuálnom šírení ochorenia COVID-19 a dopustila sa zjavne nesprávneho posúdenia, keď konštatovala, že pomoc reaguje na vážne narušenie Lotyšského hospodárstva, že airBaltic je oprávnená získať pomoc a že boli splnené podmienky týkajúce sa narušenia hospodárskej súťaže, odchodu štátu a reštrukturalizácie, keď porušila povinnosť zvážiť prospech pomoci v porovnaní s jej negatívnymi účinkami na obchodovanie a udržanie nenarušenej hospodárskej súťaže (t. j. tzv. test vyváženosti) a konštatovala, že airBaltic nemá významné postavenie na trhu.
               
            
                  2.
               
               
                  Druhý žalobný dôvod je založený na tom, že toto rozhodnutie porušuje konkrétne ustanovenia ZFEÚ a všeobecné zásady práva Únie, z ktorých vychádza liberalizácia leteckej dopravy v EÚ od konca 80. rokov (t. j. zákaz diskriminácie, sloboda poskytovania služieb a sloboda usadiť sa).
               
            
                  3.
               
               
                  Tretí žalobný dôvod je založený na tom, že Európska komisia nezačala formálne vyšetrovacie konanie napriek závažným problémom a porušila procesné práva žalobkyne.
               
            
                  4.
               
               
                  Štvrtý žalobný dôvod je založený na tom, že Európska komisia porušila povinnosť uviesť odôvodnenie.
               
            
         (1)  Ú. v. C 346/1, 2020, s. 2.